
A délkelet-alföldi csehszlovák-magyar lakosságcsere propagandája és ellenpropagandája

Az 1946-ban aláírt csehszlovák – magyar lakosságcsere egyezmény keretei között létrehozott Csehszlovák Áttelepítési Bizottság 1946 áprilisában kezdte meg működését Magyarországon. A délkelet-alföldi munkájukat vizsgálva, propagandájukat legfőképp a szlovák nemzeti tudatra, nemzetállam eszméjére alapozták. Szintén fontos szerepet játszott a propagandában a háborúban legyengült Magyarország és Csehszlovákia gazdasági összehasonlítása. Ezeken kívül a hadifoglyok hamarabbi hazaszállításának ígéretével, anyagi segítséggel is igyekezték rávenni a térség szlovákjait a költözésre. A propaganda másik oldala, amely nem az ígéretekre épített, a rémhírek terjesztését tűzte ki célul, elsősorban arra irányulóan, hogy ha a szlovákok önként nem jelentkeznek az áttelepülésre, később „kényszerkitelepítést” fognak alkalmazni. A Magyarországi Szlávok Antifasiszta frontjának lapja, a Sloboda volt a propaganda szócsöve, amely lapban megjelenő írásokra a térségben a Viharsarok és a Szarvasi Újság igyekezett választ adni, cáfolni, ellensúlyozni azokat.
Az ellenpropaganda igyekezett a Front lakosságcserét szorgalmazó vezetőségét minél kedvezőtlenebb színben feltüntetni. A kötelező kitelepítés valóságalapját a térségbe látogató politikai vezetés, Rákosi Mátyás és Gyöngyösi János külügyminiszter is cáfolta, ezen rémhírek terjesztése ellen a Nemzeti Bizottság megyei illetékesei is szót emeltek. Az ellenpropaganda igyekezett hangsúlyozni a kettős identitás jelenségét, a magyarok és magyarországi szlovákok sorsközösségét, közös harcait, történelmét. A sajtóban található írások ezen kívül leginkább a CSÁB tevékenységének hiteltelenítésével próbálta maradásra bírni a szlovákokat. Nevetségessé tették ígéreteiket, valamint több esetben közöltek leveleket és nyilatkozatokat az átköltözést megbánó, sokszor azóta már visszatérő szlovákoktól. Legtöbben a munkahiányról, szegénységről, lakhatási problémákról és kirekesztettségről, beilleszkedési nehézségekről számolnak be.
A cserére jelentkezők végül leginkább a jobb megélhetés ígérete, illetve az érzelmi ráhatás miatt vállalták az átköltözést. A Magyarországon maradt szlovákok elsősorban itteni hazájukat nem kívánták elhagyni, illetve bizonytalanságot éreztek az ismeretlen felé, kettős identitásukat hangsúlyozva tekintették Magyarországot az igazi otthonuknak.



